b"\n_START_ARTICLE_\nKalye Jose Laurel\n_START_PARAGRAPH_\nAng Kalye Jose Laurel (Ingles: Jose Laurel Street), na kilala din bilang Kalye J.P. Laurel (J.P. Laurel Street), ay isang kalyeng nililinyahan ng mga puno na matatagpuan sa distrito ng San Miguel sa Maynila, Pilipinas. Dumadaan ito kalinya sa Ilog Pasig mula sa sangandaan nito sa Abenida Lacson sa silangan hanggang sa Kalye Heneral Solano sa timog-kanluran. Dito matatagpuan ang Palasyo ng Malakanyang, gayundin ang iba pang mga gusaling pampamahalaan. Ilan pa sa mga iba pang kilalang pook na matatagpuan rito ay Casa Roces, College of the Holy Spirit, ang Pambansang Dambana ni San Judas, ang Pambansang Dambana ni San Miguel at mga Arkanghel, at ang Philippine Commission on Women. Kadalasan, hindi pinapahintulutan ang pampublikong pagdaan sa kalye sa kadahilanang panseguridad._NEWLINE_Sa mga nakalipas na taon, ang kalye ay may mga iba't-ibang pangalan, kabilang na ang Calzada de San Miguel at Calzada de Malaca\xc3\xb1an, subalit pagsapit ng dekada-1870, kilala na ito bilang Calle \xc3\x81viles. Ipinangalanan ito mula kay Don Jos\xc3\xa9 Vicente de \xc3\x81viles, el Conde de \xc3\x81viles, na nagpahaba ng kalye patungong Santa Mesa at dating Rotondang Carriedo ng Sampaloc. Isang maliit na plasa sa tapat ng Palasyo ng Malakanyang ay ipinangalanan din kay \xc3\x81viles. Noong 1959, binigyan ito ng bagong pangalan na mula kay Jos\xc3\xa9 P. Laurel, dating Pangulo ng Pilipinas."